Diari Oficial de la Generalitat Valenciana


Sumari del DOGV 6894, del 02-11-2012 (2012/9815)

RESOLUCIÓ de 19 de setembre de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Nules i Bolbaite. Expedient número 304/08 AIA i 349/08 AIA.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6894

Data del DOGV
:   02-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9815


Data del document
:   19-09-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Bolbaite
    * Nules
    * impacte ambiental

RESOLUCIÓ de 19 de setembre de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Nules i Bolbaite. Expedient número 304/08 AIA i 349/08 AIA. [2012/9815]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients: 304/08 AIA Nules i 349/08 AIA Bolbaite.  
  
«Declaració d'impacte ambiental  
  
Expedient: 304/08-AIA.  
Títol: Fàbrica de frites, esmalts i colors ceràmics.  
Promotor: CERFRIT, SA.  
Autoritat substantiva: Direcció General per al Canvi Climàtic.  
  
Objecte: obtenció de l'autorització ambiental integrada.  
Localització: Nules (Castelló).  
Descripció del projecte  
CERFRIT, SA, és una empresa dedicada a la fabricació de frites, colors i esmalts ceràmics ubicada en una parcel·la de 17.936 m² de superfície del polígon industrial La Mina, del terme municipal de Nules. Donades les seues característiques es troba inclosa en l'annex I de la Llei 16/2002, d'1 de juliol, per la qual cosa l'empresa sol·licita l'autorització ambiental integrada per a les seues instal·lacions.  
Les matèries primeres utilitzades en major proporció: quars, feldspat, colemanita, carbonats de bari, sòdic, potàssic i altres minerals i compostos, són subministrades a granel i emmagatzemades en sitges equipades amb filtres de mànegues. Altres matèries primeres minoritàries se subministren en sacs o en contenidors flexibles.  
En l'empresa es realitzen diferents processos de fabricació. El procés de fusió de frites s'inicia amb la dosificació per a la formulació de les frites i fusió en els forns de frites. El material fos cau sobre un corrent d'aigua per al seu refredament (refrigeració en circuit tancat) i, per mitjà d'un caragol sense fi, la frita és separada de l'aigua i introduïda en un contenidor flexible. La indústria té 9 forns de fusió de frites, dotats amb filtres de mànegues, i actualment s'estan instal·lant 2 nous forns de fusió.   
L'aigua consumida per al refredament de les frites a l'eixida dels forns de fusió s'emmagatzema en una bassa i per mitjà d'un grup d'electrobombes es dirigix a 2 torres d'evaporació. L'aigua refredada s'emmagatzema en una altra bassa per a ser reutilitzada novament (refrigeració en circuit tancat). Les pèrdues d'aigua per evaporació es restituïxen per mitjà de captació d'aigua subterrània i els llots precipitats en les basses que contenen restes de frites són arreplegats periòdicament per un gestor autoritzat.  
El procés de fabricació de frites granulades i compostos per via seca es realitza per mitjà de la mòlta de les frites. La fabricació d'esmalts es realitza en la secció de bombos per mitjà de la mòlta en via humida dels compostos sòlids.  
El procés de fabricació de colors ceràmics s'inicia amb la dosificació de les matèries primeres, mesclat i humectació en la mescladora i posterior compactació del producte en les premses hidràuliques. La cocció es realitza en dos forns túnel de calcinació, posteriorment es mol en els molins de corrons i finalment el producte s'homogeneïtza.  
  
Tots els productes obtinguts s'envasen en contenidors flexibles, sacs i cossis degudament identificats per a ser expedits als clients.  
El consum previst d'aigua en les instal·lacions és de 15.735,2 m³/any. Els processos industrials que requerixen major consum d'aigua són el procés de fusió de frites i el de fabricació de compostos líquids. El subministrament d'aigua a la indústria prové de la compra d'aigua a l'empresa FACSA i del Pou Mallasén de Vilafamés. Així mateix, l'empresa disposa d'autorització, per part de la Confederació Hidrogràfica del Xúquer, per a l'extracció d'aigua del pou que hi ha en la parcel·la industrial.  
Les aigües de procés es generen en la fabricació d'engalbes i esmalts líquids i en la neteja de les naus i dels bombos. Estes són arreplegades per canaletes i dirigides cap a l'estació depuradora composta de tres basses de formigó armat (bassa receptora d'aigües brutes, bassa de llots i bassa d'aigües depurades), i de la depuradora, situada per damunt de les tres basses. La depuradora té una capacitat màxima de 3 m³/hora i està constituïda per un depòsit de recepció i uniformització, bomba de càrrega, depòsits de preparació de reactius, reactor floculador, circulador de fangs, bomba de transvasament de fangs, espesseïdor i llit de fangs. Els llots generats en el procés de depuració de l'aigua queden depositats en el fons de les basses per a ser evacuats per mitjà de camions cisterna o banyera. Després del procés de depuració, l'aigua depurada s'emmagatzema en basses i una fracció d'esta s'utilitza en la neteja per aigualeig en les zones de fabricació de productes líquids (engalbes i esmalts). Les aigües depurades i els llots decantats són arreplegats periòdicament per camió banyera o cisterna per a l'entrega a un gestor autoritzat.  
  
En la indústria es consumix gas natural, utilitzat en els forns de frita i de calcinació, i electricitat, i els consums són aproximadament de 579.995 Nm³/mes i 740.000 KWh/mes, respectivament. El gasoil s'utilitza com a combustible per als carretons elevadors i s'emmagatzema en un depòsit en superfície dotat de cubeta perimetral.  
Es consumix oxigen com a comburent en una proporció de 2,1 Nm³/h de O2 per Nm³/h de gas natural en els forns, i el consum aproximat és de 1.275.989 Nm³/any. Per a això, es disposa d'una planta de producció d'oxigen dimensionada per a la generació d'un gas amb un contingut en oxigen del 90 per 100. També es consumix oxigen líquid, el qual és subministrat per una empresa externa i emmagatzemat en una estació gasificadora.  
En la fàbrica hi ha quatre instal·lacions d'aire a pressió. Una d'estes per a la dosificació i trasbals de forma pneumàtica de matèries primeres, una altra per a l'accionament d'instruments de la planta d'oxigen, una altra per a la micronitzadora de colors núm. 1 i una altra per a la núm. 2.  
Hi ha una línia d'esmaltat experimental al costat del laboratori, equipada amb un forn de corrons de gas natural.  
Les aigües residuals sanitàries són conduïdes per mitjà de canalització soterrada a la xarxa municipal de clavegueram. En la documentació que hi ha en l'expedient s'inclou còpia de l'autorització de connexió a la xarxa municipal de clavegueram, expedida per l'autoritat municipal.  
  
Les aigües pluvials precipitades sobre les cobertes s'arrepleguen per canalons i baixants fins als col·lectors soterrats que van a un col·lector principal que connecta amb la connexió a la xarxa pública de pluvials. Les aigües pluvials que cauen sobre la superfície de la parcel·la no edificada es dirigixen pel pendent de la parcel·la a dos canals de formigó, situats al llarg dels límits dret i esquerre de la parcel·la i seguixen interiorment el tancament. Ambdós canals van al col·lector principal soterrat fins a la connexió amb la xarxa pública de pluvials del polígon.   
  
Consideracions ambientals  
1. Elements ambientals que poden veure's afectats pel projecte:  
  
La indústria s'ubica en una parcel·la del polígon industrial La Mina del terme municipal de Nules, molt pròxim al municipi de la Vall d'Uixó. El polígon industrial es troba dins del límit del Pla d'Ordenació de Recursos Naturals (PORN) Serra d'Espadà. D'acord amb la zonificació del PORN es tracta d'una àrea d'influència antròpica.  
  
Respecte al sòl i les aigües subterrànies, cal assenyalar que la indústria s'ubica sobre una zona on afloren cudols, graves i argiles, on el risc d'accessibilitat d'aqüífers és elevat i on la vulnerabilitat a la contaminació de les aigües subterrànies és mitjana, d'acord amb la Cartografia Temàtica del Territori de la Comunitat Valenciana. La parcel·la industrial disposa de paviment executat amb formigó armat, la qual cosa li conferix un elevat grau d'impermeabilitat.  
  
Respecte a la hidrologia superficial, al nord-oest del polígon industrial discorre el barranc de Randar i al sud discorre el riu Belcaire.  
  
Durant el desenrotllament normal de l'activitat es consumixen elevades quantitats d'aigua, principalment en els processos de fusió de frites i de fabricació d'esmalts, la qual cosa afecta negativament els recursos hídrics de la zona.   
El procés industrial porta associat l'emissió de contaminants a l'atmosfera, principalment partícules, gasos de combustió i opacitat. La indústria té 18 focus calents d'emissió de contaminants a l'atmosfera, que corresponen als filtres de les ximeneres dels forns de fusió de frites, a les ximeneres dels forns de calcinació, a la ximenera del forn de proves de la secció d'esmaltat, i a la ximenera dels assecadors rotatius de frites. Després de la posada en funcionament dels nous forns de fusió de frites, l'empresa tindrà 20 focus calents d'emissió de contaminants. Així mateix, hi ha 12 focus freds d'emissió de contaminants a l'atmosfera que corresponen als filtres de mànegues existents en les seccions de sitges, mòlta, envasament de compostos via seca i en els equips per a la micronització de colors.  
  
Les accions susceptibles de produir emissions pulverulentes a l'atmosfera són la recepció de matèries primeres en les corresponents sitges, durant la mòlta de frites i frita granulada, en el mesclat i l'envasament de compostos via seca, i en el procés de micronització de colors.   
  
Respecte als nivells de soroll generats per l'activitat, les principals fonts emissores de soroll són la central de producció d'oxigen, els molins i els compressors.  
Les aigües de procés són enviades a l'estació depuradora per mitjà d'un sistema de canaletes d'arreplega i conduccions fins a les basses de la depuradora. Les parets de les basses són de formigó armat i garantixen la impermeabilitat i estanquitat d'estes.   
Hi ha un risc de contaminació del sòl i de les aigües com a conseqüència de fugues en clavills i fissures en les conduccions, per abocaments accidentals i per la lixiviació dels residus emmagatzemats.  
El drenatge de l'escolament superficial es realitza cap a dos canals de formigó, seguint el perímetre interior de la parcel·la industrial, fins a la seua evacuació. Es produiria la contaminació de les aigües com a conseqüència d'abocaments d'aigües pluvials contaminades, davant de l'arrossegament i dilució de frites, partícules i substàncies caigudes a terra i per vessaments de les basses d'emmagatzematge d'aigües residuals.   
Les matèries primeres utilitzades són, en alguns casos, productes de caràcter perillós que li conferixen dita característica als envasos usats una vegada buits, per això la seua gestió ha de realitzar-se per mitjà d'un gestor autoritzat.  
En les diferents seccions de l'empresa, s'arrepleguen, classifiquen i emmagatzemen els residus per estes produïts fins a la seua arreplega per un gestor autoritzat.  
2. Valoració d'impactes:  
Els impactes ambientals relatius a la contaminació atmosfèrica, del sòl, de les aigües i la generació de residus, sorolls i abocaments, són tots negatius i la majoria són de caràcter permanent.  
Segons les previsions i conclusions de l'estudi, l'impacte ambiental global de la instal·lació serà compatible i admissible en l'entorn en què s'ubica. Si bé es requerix l'adopció de mesures correctores per a minimitzar les afeccions sobre l'atmosfera, el sòl, els residus, abocaments i sorolls, i la implementació d'un programa de vigilància ambiental que assegure el funcionament correcte de la indústria.   
  
3. Característiques sobre les mesures correctores   
Les mesures correctores descrites en el projecte i en l'estudi d'impacte ambiental per a eliminar o reduir els efectes negatius dels impactes produïts són tant de caràcter general, com de caràcter particular. Entre estes últimes cal assenyalar:  
- S'han instal·lat filtres de mànegues en les ximeneres dels forns de frites núm. 1-2, 3, 4, 5, 6, 7, 8 i 9. I es projecta la instal·lació de filtres de mànegues en els nous forns de frites núm. 10 i 11. Les partícules arreplegades en cada un dels filtres es retornen als forns respectius per a la frita, per mitjà de sitja d'arreplega i caragol sense fi.  
- S'ha instal·lat un filtre humit per al forn rotatiu de la secció de color núm. 2.  
- S'ha dotat d'equips de captació de pols (aspiradors, ciclons, filtres de mànegues i canonades) en les seccions de sitges de recepció de matèries primeres, en les seccions de mòlta i preparació de compostos per via seca i en la secció d'envasament de compostos via seca. S'han instal·lat filtres de mànegues en la secció de sitges d'emmagatzematge de compostos, en la secció de mòlta, homogeneïtzació i ensacat, i en les micronitzadores de colors.  
- S'han instal·lat pantalles acústiques en compressors, molí i trituradora de frita, tancament acústic en la planta d'oxigen i en un compressor. També s'ha instal·lat una porta acústica de doble tancament de pressió.   
- La maquinària es posarà sobre mecanismes antivibratoris.  
- Els bidons metàl·lics d'oli usat s'ubiquen damunt d'una estructura que arreplega les possibles fugues o vessaments d'oli.  
- Contenidors per a emmagatzemar residus estratègicament distribuïts i degudament identificats amb el tipus de residu que han de contindre.  
- Sistema de refrigeració d'aigua en circuit tancat en el procés de refredament de les frites després de la fusió.  
4. Programa de vigilància ambiental:  
S'establix un programa de vigilància ambiental basat en el control i seguiment de les condicions d'operació d'acord amb el projecte d'activitat i l'estudi d'impacte ambiental, la gestió ambiental, les mesures correctores proposades i en la generació de residus.  
  
Tramitació administrativa  
L'expedient d'avaluació d'impacte ambiental s'inicia amb data 24 d'octubre de 2008, al remetre l'Àrea de Qualitat Ambiental d'esta Conselleria el certificat d'informació pública del projecte, en què s'indica que no s'han rebut al·legacions a este.   
Atés suficient la documentació remesa, es procedix a incoar expedient d'avaluació d'impacte ambiental.   
Afeccions legals  
El projecte està sotmés a la Llei 16/2002, d'1 de juliol, de Prevenció i Control Integrats de la Contaminació, segons el subapartat 3.3 (Instal·lacions per a la fabricació de vidre, inclosa la fibra de vidre, amb una capacitat de fusió superior a 20 t/dia) de l'annex I. La indústria tramita l'autorització ambiental integrada que atorga la Direcció General per al Canvi Climàtic, la qual té atribuïdes les competències en matèria de prevenció i control integrats de la contaminació.   
  
Altres afeccions a considerar són:  
- La producció de vidre està sotmesa al règim establit pel RD 9/2005, de 14 de gener, relatiu a sòls contaminats.   
- L'activitat està catalogada com a tipus B, per ser potencialment contaminant de l'atmosfera, per la qual cosa ha de portar el control i registre de les seues emissions.  
- Segons es regula en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica i en el Decret 266/2004, de 3 de desembre, pel qual es desplega esta, la indústria tindrà un llibre de control en què es trobarann els informes corresponents a les auditories acústiques periòdiques.  
- Com a productor de residus, ha de complir el que establix la Llei 10/2000, de 12 de desembre, i la resta de normativa vigent en la matèria.  
- La indústria s'ubica dins de l'àrea d'influència antròpica del PORN serra d'Espadà.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
Consideracions jurídiques  
El projecte examinat constituïx un dels supòsits en què és preceptiva la formulació d'una declaració d'impacte ambiental, amb la resolució administrativa prèvia que s'adopte per a l'aprovació definitiva d'aquell, segons es desprenen de l'article 5t de la Llei 2/1989, de 3 de març, d'Impacte Ambiental, i concordants del seu Reglament. Tal com establix l'epígraf j) del grup 4 de l'annex 1 del RDL 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de Projectes, les instal·lacions per a la fabricació de vidre amb una capacitat superior a 20 tones al dia es troben sotmeses al tràmit d'avaluació d'impacte ambiental.   
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat, i en les altres disposicions que se li apliquen.   
  
L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la Llei 2/1989, d'Impacte Ambiental.  
L'article 16, apartat 2, lletra m) del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals, el projecte de fàbrica de frites, esmalts i colors ceràmics, promogut per l'empresa Cerfrit, SA, ubicada en el polígon industrial La Mina del terme municipal de Nules (Castelló), sempre que este es desenrotlle d'acord amb el que establix la documentació presentada, amb les mesures correctores proposades en l'estudi d'impacte ambiental i amb les condicions del punt segon de la present resolució.   
  
Segon  
Com a condicions addicionals a complir s'establixen les següents:  
  
1. Les operacions de gestió (emmagatzematge temporal i arreplega per un gestor autoritzat) de les partícules capturades pels filtres de mànegues es realitzaran de manera que s'assegure el confinament de les partícules i s'evite la seua dispersió en l'ambient. Els filtres de mànegues estaran dotats de contenidors o saques adequats per a emmagatzemar les partícules per evitar la deposició directa d'estes sobre el sòl.  
2. El programa de vigilància ambiental garantirà, en el transcurs del temps, la impermeabilitat i estanquitat del sistema de canaletes, canonades de bombament i basses d'homogeneïtzació de les aigües residuals industrials.  
3. Les basses de l'estació depuradora de la indústria hauran de disposar de capacitat adequada i estaran sobredimensionades, respecte a les condicions normals de funcionament, a fi d'evitar vessaments que pogueren arribar a la xarxa d'evacuació d'aigües pluvials.  
4. La parcel·la industrial es mantindrà neta i lliure de restes de frites, partícules i substàncies que puguen ser arrossegades per l'aigua de pluja en discórrer per la parcel·la industrial. En el cas que no es puga garantir un abocament net d'aigües pluvials s'instal·larà, abans del punt d'evacuació general, un dipòsit d'aigua pluvial de capacitat adequada que permeta retindre i emmagatzemar l'aigua precipitada durant els primers quinze minuts a màxima intensitat, per a un període de retorn de 25 anys, per al tractament posterior.  
5. Els cossis i bidons trencats o oberts que puguen contindre restes de matèries primeres o residus, s'emmagatzemaran en l'interior de les naus i en condicions d'emmagatzematge adequades fins a l'arreplega per un gestor autoritzat.  
6. Les accions incloses en el programa de vigilància ambiental hauran de documentar-se, als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia.  
7. Altres condicions ambientals que s'establisquen a través de les autoritzacions sectorials que siguen aplicables.  
8. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, hauran de ser comunicats a l'òrgan competent en avaluació d'impacte ambiental que establirà, si és procedent, l'aplicació de noves mesures correctores.  
Tercer  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 15 de maig de 2009.- La directora general de Gestió del Medi Natural: M.ª Ángeles Centeno Centeno»  
  
«Declaració d'impacte ambiental  
  
Expedient: 349/08-AIA.  
Títol: Declaració d'interés comunitari per a instal·lació fotovoltaica de 40 MW.  
Promotor: Ajuntament de Bolbaite.  
Autoritat substantiva: Direcció General d'Ordenació Territorial de la Conselleria de Medi Ambient, Aigua, Urbanisme i Habitatge.  
Localització: polígon 7, parcel·les 33, 35 a 71; polígon 8, parcel·les 74 a 76, 80, 81, 94, 95, 98, 101 a 119, 124, 126, 184-a, 185-a, b, 187, 189, 190, 191, 195, 197 a 208, 213, 215 a 220, 222, 238 a 250, 281 a 287, 292 a 303, 305, 307, 335, 340 a 343, 348, 350, 354 del terme municipal de Bolbaite (València).  
Descripció del projecte  
1. Descripció de les característiques més rellevants del projecte.  
L'objecte del projecte és la instal·lació d'un parc fotovoltaic en sòl classificat com a no urbanitzable comú, promogut per l'Ajuntament de Bolbaite (València).   
El parc solar ocuparà una superfície de 932.665 m², amb una potència màxima instal·lada de 42,23 MWp, i potència nominal de 40 MWn, aproximadament. En esta superfície s'ubicaran 6.800 estructures agrupades en grups de 17, que comprén un total de 183.600 panells solars (cada estructura està composta per 27 panells). No s'especifica la superfície ocupada pels distints elements de la instal·lació. Es disposarà de 400 inversors en la instal·lació.  
Les estructures sobre les quals es col·locaran els panells fotovoltaics seran estructures fixes per a instal·lació directa sobre el terreny. Es preveu la construcció d'una subestació elèctrica transformadora localitzada en l'àmbit d'actuació de la instal·lació. D'esta subestació partirà una línia aèria d'alta tensió a 132 kV que entroncarà amb una altra línia de 132 kV localitzada en Las Eras de Chella (València), municipi que limita pel sud amb Bolbaite.  
La línia elèctrica serà aèria i estarà constituïda per 14 suports, amb una alçada aproximada de 22 m. No serà necessari l'execució de nous camins, ja que es pot accedir a tots els llocs on es localitzen els suports, tal com es troba el terreny actualment, ja que s'ubiquen la majoria en sòl agrícola. No serà necessari realitzar moviment de terres. Es proposa amb una distància mínima entre conductors de 4,4 m.   
  
L'actuació respectarà els camins existents en l'àmbit d'estudi.  
  
Es procedirà al tancament perimetral de les parcel·les que formen part del parc solar i s'hi donarà accés des dels camins existents. El tancament del parc no impedirà el trànsit pels camins pròxims existents i es farà amb una malla metàl·lica de color verd, a fi d'integrar-se en el medi.  
Al final la vida útil de la instal·lació, es replantaran les parcel·les agrícoles amb espècies d'Olea europeae i en la resta de la superfície es deixarà créixer la vegetació natural de manera espontània. Després del desmantellament, els residus que per la seua naturalesa ho necessiten, seran gestionats per un gestor autoritzat.  
L'actuació es projecta a més de 3 km del nucli urbà de Bolbaite (València).   
Tramitació administrativa  
1. Informació pública. Remissió de l'expedient.   
L'expedient 219/ 08-CON com a antecedent a l'actual, relatiu a la consulta ambiental realitzada per Actuaciones Públicas y Civiles, SL, en data 5 de juny de 2008, referida a la instal·lació solar fotovoltaica de 40 MW, va ser resolt en data 9 de desembre de 2008. Per a l'emissió de l'informe corresponent, es va sol·licitar informe a l'Àrea d'Espais Naturals, així com al Servici de Biodiversitat i que s'inclouen en el present expedient.  
En data 17 de desembre de 2008, el Servici Territorial d'Ordenació del Territori sol·licita la declaració d'impacte ambiental, basant-se en l'article 24 de la Llei 10/2004, de 9 de desembre, de la Generalitat, del Sòl no Urbanitzable i la seua modificació arreplegada en la Llei 14/2005, de 23 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat.  
La informació pública de l'estudi d'impacte ambiental i de l'estudi d'integració paisatgística s'ha realitzat per mitjà de la publicació en el DOCV núm. 5.728, de 26 de març de 2008, sense la presentació d'al·legacions.  
2. Sol·licitud d'informes sectorials i documentació complementària.  
En data 18 de juny de 2008, i durant la tramitació de l'expedient de consulta d'esta instal·lació, se sol·licita informe a l'Àrea d'Espais Naturals, el qual es rep en data 15 de juliol de 2008. De l'informe emés s'extrau la informació següent:  
- La superfície a ocupar no està afectada territorialment per l'actual ZEPA «serra de Martés-Mola de Cortes».  
- La superfície a ocupar està afectada territorialment (i en la seua totalitat) pel projecte d'acord del Consell d'ampliació de la xarxa de ZEPA de la Comunitat Valenciana, el qual preveu ampliar la ZEPA «serra de Martés-Mola de Cortes» fins a incloure el 82% del municipi de Bolbaite.  
El 20% de les parcel·les on es pretén ubicar el projecte són en tot o parcialment sòl forestal amb un relleu abrupte solcat per nombrosos barrancs i rambles, el 47% de les parcel·les afecten domini públic hidràulic, via pecuària o l'hàbitat 5330 (Querco cocciferae-Lentiscetum, Thymo piperellae-Helianthemetum marifolii) i la resta de les parcel·les són àrees agrícoles amb cultius d'olivera i garroferes, algunes cuidades i altres en estat d'abandó cobertes de matoll en regeneració natural.  
  
-El planejament vigent (Normes Subsidiàries, aprovació definitiva 22/01/1985 (BO) 18/12/1984 (CPU) del municipi de Bolbaite) establix que:  
- En relació amb la via pecuària afectada, carrerada Real d'Almansa no es permet dins de les amplàries de protecció (75,22 metres) cap tipus d'actuació sense la llicència prèvia del Ministeri d'Agricultura, sense perjuí de qualssevol altres competències concurrents. No es permet l'execució de tanques o bardisses a menys d'1 m de la línia exterior que delimita la via».  
- En relació am el viari municipal s'establix «un ample genèric total d'esplanació de 8 metres incloses, si és el cas, les cunetes, i no podran realitzar-se nous tancaments o marges fins a la distància d'un metre a partir de l'aresta exterior del talús, distància que serà com a mínim de 5 a partir de l'eix del camí, excepte expressa autorització de l'Ajuntament. Les tanques o bardisses podran autoritzar-se amb les mateixa reglamentació...»  
- En relació amb llits i riberes «es prohibix qualsevol modificació de la composició de la vegetació arbustiva o herbòria de les vores i marges..., fins que no s'haja efectuat per l'organisme corresponent la delimitació de les zones de màxima avinguda dels llits, les construccions, extraccions d'àrids, establiment de plantacions, obstacles o altres instal·lacions que se situen a una distància menor de 100 metres a partir d'ambdós límits del llit mare, necessitaran l'autorització prèvia de la Comissaria d'Aigües«.  
- Respecte a la línia elèctrica «queda prohibida la plantació d'arbres i la construcció d'edificis i instal·lacions en la projecció i proximitat de les línies elèctriques a menor distància de l'establida en el Reglament de línies d'alta tensió de 28 de novembre de 1968: Edificis i construccions 3,3\*U/100, mínim 5 metres».  
- Pel que fa al projecte d'ampliació de les ZEPA, el qual implica l'ampliació de la ZEPA «serra de Martés-Mola de Cortes» fins a 145.469,51 ha, ha de tindre's en compte el següent: la ZEPA ampliada s'establix per la presència d'espècies d'aus protegides per la directiva d'aus, en particular les següents: àguila serpera europea, àguila reial, àguila perdiguera, aguileta calçada, falcó pelegrí, duc, gaig blau, esterrossador negre, gralla de bec vermell, torlit comú i altres, per tant es recomana es realitze consulta al Servici de Biodiversitat.  
  
- A més s'haurà de prendre en consideració determinats punts a l'hora de realitzar el projecte definitiu:  
- Donada la possible presència d'aus protegides en l'entorn de la ubicació proposada s'ha de tindre especial atenció en el disseny dels tancaments (color, alçària i tipologia de la malla) i encara que es considere prioritari que la línia d'evacuació siga soterrada, en la mesura que siga possible i per camins existents, en el cas que s'instal·len nous suports elèctrics o qualsevol altre element en els existents, hauran d'estar perfectament aïllats per a evitar l'electrocució d'aus així com dotats d'elements anticol·lisió.  
- S'haurà de mantindre la vegetació en límits i ribassos, arbres aïllats i mantindre els murs de pedra seca.  
- Finalment, l'actuació hauria de dissenyar i triar de forma adequada la tanca al costat del tancament perimetral, amb l'objectiu d'evitar que la vegetació arbustiva quede en contacte amb la tanca, de manera que s'evite la col·lisió d'aus que puguen eixir entre la vegetació en direcció a la malla.  
- Es pot concloure, per tant, en una primera aproximació a l'espera del projecte definitiu i d'una futura avaluació d'impacte ambiental detallada que, si es limita l'actuació a les parcel·les cultivades, complixen les distàncies de protecció i trien adequadament el traçat de la línia d'evacuació, la proposta d'una instal·lació fotovoltaica pot ser compatible amb l'adequada protecció dels hàbitats i espècies característics de la ZEPA ampliada, considerant estos últims en el seu conjunt si es té en compte les consideracions realitzades anteriorment.   
  
En data 20 de juny de 2008 se sol·licita informe el Servici de Biodiversitat, el qual es rep en data 1 d'agost de 2008. El dit informe indica que:  
No es té constància de cap espècie prioritària en la zona d'actuació.  
Quant a hàbitats d'interés comunitari, fora de les àrees de cultiu es troba l'hàbitat 5330 (Querco cocciferae-Lentiscetum, Thymo piperellae-Helianthemetum marifolii), encara que es tracta d'hàbitats de distribució prou extensa en la comarca i estan ben representats en Natura 2000 és desitjable mantindre en la mesura que es puga la seua extensió, ja que donen caràcter al paisatge de la zona formant mosaics amb les àrees de cultiu de secà.  
En data 21 de gener de 2009, la Direcció General de Territori i Paisatge remet informe, en què, atesa la incidència de la instal·lació en el paisatge, es realitzen una sèrie de consideracions:  
Recomanacions tècniques:  
- Es recomana l'ús d'ancoratges d'anella i evitar l'ús de lloses corregudes de formigó, de manera que estos s'adapten a la topografia original i s'eviten moviments de terres, així com minimitzar l'alçada de les plaques per a reduir l'impacte visual. Per a tot això és convenient especificar l'assentament de l'actuació en l'entorn per mitjà de perfils on es visualitze la situació actual i la situació després de la implantació de les plaques.  
- És recomanable un estudi detallat quant a l'ocupació de les parcel·les, de manera que sent viables per a la instal·lació, eviten al màxim les alteracions irrecuperables de la topografia i eliminació de maçoneries.  
  
És necessari definir el tipus de tanca a emprar, i és convenient l'ús de colors i textures acords amb l'entorn.  
- S'ha de definir l'acabat dels camins de manteniment de la instal·lació (especialment de la carrerada) i dels camins d'accés a esta, indicant si s'empraran nous materials com asfalt o formigó, o simplement compactació de terres.  
Recomanacions referides a l'entorn:  
- S'haurà de tindre en compte l'amplària necessària per a evitar l'afecció sobre la carrerada Real d'Almansa.  
- Donat l'entorn natural on es troben les parcel·les, s'haurà de valorar els diferents murs i construccions de pedra de la zona, de manera que els de major valor s'inserisquen en l'actuació i s'assegure la seua restauració; atés que és un àmbit amb molta vegetació, s'haurà d'estudiar la possibilitat d'integrar esta vegetació existent en les mesures d'integració.  
- És recomanable la retirada de l'actuació en les parcel·les que mostren una regeneració alta de l'estrat arbrat i/o arbustiu per abandó del cultiu.  
- És important l'anàlisi dels impactes, especialment durant la fase de construcció.  
- Quant a la regeneració final de la instal·lació, s'haurà d'estudiar la possibilitat de recuperar la zona, de manera que esta passe a convertir-se en un paisatge forestal per mitjà de replantació.  
En data de registre d'eixida 4 de març de 2009, se sol·licita a l'Ajuntament de Bolbaite l'ampliació de la documentació tècnica presentada relativa a les apreciacions dels informes sol·licitats, així com a altres consideracions:  
- La delimitació de l'actuació implica la necessitat de disposar de projecte d'execució per a conéixer la incidència de l'actuació en el medi.  
- S'hauran d'aportar mesures preventives davant de l'erosió, considerant que l'erosió potencial de la zona és elevada.  
- En l'avantprojecte presentat es proposen dos alternatives de traçat de la línia d'evacuació, les dos aèries sense proposar el traçat subterrani pels camins o vies ja existents (...). Per la qual cosa és necessari conéixer el traçat definitiu de la línia elèctrica que s'haurà d'incloure en el projecte d'execució, així com en l'estudi d'impacte ambiental per a la seua avaluació.  
- Haurà de justificar el manteniment de la vegetació en límits i ribassos, arbres aïllats i mantindre els murs de pedra seca existents.  
  
-Haurà de disposar de sol·licitud d'autorització de la Confederació Hidrogràfica del Xúquer per a l'ocupació de zona de policia.  
- Haurà d'aportar projecte de restauració.  
- Haurà de disposar d'informe de patrimoni per part de la Conselleria de Cultura i Esport, en compliment de la Llei 4/1998, d'11 de juny, del Patrimoni Cultural Valencià.  
- Haurà de disposar d'informe definitiu de la Direcció General de Paisatge d'eixa Conselleria, basant-se en l'estudi d'integració paisatgística elaborat i en compliment de l'article 58 del Decret 120/2006, d'11 d'agost, del Consell, pel qual s'aprova el Reglament de Paisatge de la Comunitat Valenciana.  
En data de registre d'entrada 8 d'abril i 8 de maig de 2009, el promotor remet documentació complementària.  
El promotor disposa d'autorització de 29 de gener de 2009, per a la realització dels treballs de prospecció arqueològica en l'àmbit d'actuació, concedida per la Conselleria de Cultura i Esport, data de registre d'entrada 10 de febrer de 2009, d'acord amb el que establix la Llei 4/1998, de Patrimoni Cultural Valencià.  
Afeccions legals  
La superfície que afecta l'actuació correspon a sòl no urbanitzable sense protecció, segons les normes subsidiàries municipals. L'actuació afecta la via pecuària carrerada Real d'Almansa, aprovada en data 18 de novembre de 1974, de 75,22 metres d'amplària legal, que travessa la instal·lació en sentit SOE-NE, encara que no és ocupada la seua amplària legal.  
La superfície a ocupar està afectada territorialment pel projecte d'acord del Consell d'ampliació de la xarxa de ZEPA de la Comunitat Valenciana, el qual preveu ampliar la ZEPA «serra de Martés-Mola de Cortes».  
La producció i distribució d'energia elèctrica s'arreplega entre les activitats considerades com potencialment contaminants del sòl incloses en l'annex I del Reial Decret 9/2005, de 14 de gener, pel qual s'establix la relació d'activitats potencialment contaminants del sòl i els criteris i estàndards per a la declaració de sòls contaminats.  
  
  
Consideracions ambientals  
L'actuació es localitza en la part S del terme municipal. Es tracta d'un altiplà truncat al NOE i al SE per vessants de pendents suaus en què es formen barrancs que confluïxen en el barranc del Horcajo, el de Pareja i el de Jornales pel nord i el barranc de Miguel pel sud. La cota en l'àmbit d'estudi varia des dels 380 fins als 410 msnm aproximadament.  
La zona d'actuació no es troba afectada per l'existència de cap hàbitat prioritari, encara que es tenen en compte l'existència fora de les àrees de cultiu, de l'hàbitat 5330 (Querco cocciferae-Lentiscetum, Thymo piperellae-Helianthemetum marifolii), vegetació a què es proposa prestar especial atenció en la fase de construcció aplicant les mesures correctores pertinents per a evitar la seua degradació. Segons l'Estudi d'Impacte Ambiental, la fisonomia actual de l'entorn forestal correspon a un matoll (generalment romerar i estepar) i a un coscollar en recuperació, l'alçada i cobertura dels quals depenen de les característiques d'orientació i profunditat. Les parcel·les que estan catalogades, segons la cartografia temàtica d'esta Conselleria, com a sòl no forestal, corresponen a parcel·les agrícoles de secà en explotació o en estat d'abandó, en les quals predomina el cultiu de l'olivera. En l'àmbit d'estudi no s'ha produït incendis forestals. La superfície afectada per la instal·lació no correspon a sòl forestal catalogat, excloent-se les xicotetes franges de vegetació inventariada com a sòl forestal, localitzades en xicotetes extensions de terreny perifèriques a la instal·lació.  
  
Quant a la fauna, mostra especial rellevància la fauna de la zona pròxima inclosa en el LIC «serra de Martés i l'Ave» pròxim a la superfície a afectar per l'actuació, però sense que esta siga afectada, com la zona d'ampliació de l'actual ZEPA de «serra de Martés i l'Ave», que afecta l'àmbit d'estudi, amb la presència d'espècies d'aus protegides per la directiva d'aus, en particular les següents: àguila serpera europea, àguila real, àguila perdiguera, aguileta calçada, falcó pelegrí, duc, gaig blau, esterrossador negre, gralla de bec vermell, torlit comú i altres. El Servici de Biodiversitat indica que no es té constància de cap espècie prioritària en la zona d'actuació.   
S'ha tingut en compte la cartografia temàtica d'esta Conselleria i el medi afectat correspon a una zona amb vulnerabilitat alta dels aqüífers a la contaminació. Litològicament, dominen les roques sedimentàries consolidades, concretament dolomítiques, que són les presents en la totalitat de l'àmbit d'actuació. El risc d'erosió actual és baix (7-15 t/ha/any), i l'erosió potencial és alta (40-100 t/ha/any).  
  
La superfície que afecta l'actuació es troba localitzada al voltant d'una via pecuària existent (carrerada d'Almansa), de la qual es pretén respectar la servitud de 75,22 metres als costats de la via pecuària, projectant la millora del traçat de la dita via pecuària al seu pas per la instal·lació.   
S'exclou el domini públic hidràulic de l'àmbit d'actuació i es respecta la zona de policia a un costat i a l'altre de tots els barrancs existents al voltant de l'àmbit d'actuació.  
En l'estudi d'impacte ambiental s'arreplega les accions del projecte susceptibles d'impactar el medi ambient, entre les quals s'inclou:  
  
Fase de construcció:  
- Moviment de terres i condicionament del terreny. El moviment de terres se cenyix només a l'excavació de rases i excavació per a la fonamentació posterior i es manté l'actual cota del terreny en tota la superfície de la instal·lació, excepte en zones puntuals a ocupar per panells, on es pretén corregir lleugerament el pendent.  
- Transport de materials i trànsit de maquinària.  
- Abocament de terres sobrants.  
- Formigonat i fonamentació.  
- Abocaments accidentals.  
- Instal·lació de línia aèria d'evacuació de l'energia elèctrica. No es preveu la tala de vegetació en tot el recorregut de la línia.  
Fase de funcionament:  
- Barrera per a la fauna i intrusió visual i paisatgística amb el tancament perimetral de la instal·lació.  
- Impacte visual generat amb la línia elèctrica d'evacuació de l'energia elèctrica.  
- Risc d'electrocució i col·lisió en les estructures de conducció elèctrica.  
- Es manifesta que el manteniment de la instal·lació inclou la neteja almenys dos vegades a l'any dels panells fotovoltaics, encara que no s'indica com es durà a terme.  
Els impactes més rellevants, de manera general, que pot causar l'actuació i valorats en la matriu d'impactes com a moderats són:  
- Associats a la instal·lació fotovoltaica, sobre el sòl per ocupació, sobre la vegetació per la seua eliminació i sobre la fauna per alteració d'hàbitats.  
- Associats a la instal·lació de la línia elèctrica, l'impacte per electrocució sobre l'avifauna. Si es té en compte la distància entre conductors proposada, es considera insignificant, i s'han d'adoptar mesures preventives davant de l'afecció a l'avifauna per col·lisió.  
Entre les mesures correctores incloses en l'estudi d'impacte ambiental s'inclouen les següents:  
- S'exclourà de l'actuació la superfície classificada com a sòl forestal segons l'inventari forestal de la Comunitat Valenciana.  
- Una vegada finalitzada la vida útil de l'activitat, s'eliminaran les estructures fotovoltaiques i inversors.  
- Es mantindrà la vegetació en límits i ribassos existents, així com els mateixos murs de pedra seca.  
- En la fase de construcció, es procedirà al reg periòdic del sòl per a evitar la emissió de partícules sòlides que afecten la qualitat de l'aire.  
  
- Es realitzarà un inventari inicial de les possibles espècies arbòries d'interés que pogueren conservar-se. En el cas de trobar alguna espècie d'interés de la zona o protegida, es conservaran o es trasplantarà a llocs dins o fora de la instal·lació, sempre que no obstaculitzen el pas de la llum.  
- Per a minimitzar l'impacte sobre la fauna, s'haurà `d'evitar realitzar les obres en períodes de nidificació, intentant no realitzar les actuacions més sorolloses entre els mesos de març a maig.  
- Es durà a terme control de depòsits de productes potencialment contaminants, per la qual cosa per a la seua instal·lació, durant la fase de construcció es delimitaran zones allunyades dels cursos d'aigua. També es delimitaran zones específiques per a la neteja i manteniment de la maquinària d'obra i queden expressament prohibides estes operacions fora d'estes. Els residus provinents de la neteja i manteniment de la maquinària usada seran arreplegats i enviats a un abocador controlat.  
  
- Es respectarà l'amplària legal de la via pecuària i es realitzaran plantació d'espècies vegetals autòctones en la franja de 6 metres d'amplària que es deixarà en els límits de la instal·lació. El patrimoni cultural existent en la zona, malgrat no estar catalogat, es conservarà dotant-lo d'un perímetre de protecció de tres metres.  
- Durant la fase de construcció es realitzarà una recollida selectiva dels residus generats.  
- Per a evitar la formació de fenòmens erosius, es proposa deixar créixer la vegetació natural entre les plaques solars, ja que en la zona predomina el matoll arbustiu, a què se sotmetrà a una poda controlada, de manera que no afecte en cap moment l'energia solar que puga incidir sobre les plaques solars.  
Atés que la proposta d'ampliació de la ZEPA «serra de Martés i Mola de Cortes», afecta la superfície on es localitzarà la instal·lació, hauran d'adoptar-se una sèrie de mesures incloses en l'Estudi d'Impacte Ambiental, i és necessari el seu compliment per a garantir la protecció de l'avifauna i disminuir així el risc de col·lisió en el tram aeri de la línia, així com en el mateix parc solar:  
- Les conduccions entre panells solars aniran a nivell del sòl i s'evitarà qualsevol afecció sobre la fauna i especialment sobre les aus.  
- El traçat de les línies de mitjana tensió, que es localitzen en la instal·lació des dels transformadors fins a les subestacions, serà soterrat i, d'esta manera, s'elimina l'impacte sobre les aus.  
- Les conduccions aniran recobertes per materials aïllants segons exigix la legislació vigent.  
- Respecte a la línia aèria d'alta tensió, i els perills que puga comportar de col·lisió per a l'avifauna, s'adoptarà la solució més eficaç d'abalisament.  
- Se senyalitzaran els conductors de les línies per mitjà d'especials salvaocells, balises o un altre tipus de senyalitzadors visuals per cada 10 metres lineals, com a mínim, distribuïts a portell en els tres conductors, de manera que en un mateix conductor se situen cada 30 metres.  
  
- En les línies elèctriques amb cables de terra, estos se senyalitzaran cada 10 metres.  
El programa de vigilància ambiental s'ha desenrotllat per a totes les fases del projecte (construcció, funcionament i restauració), i es proposa la presentació d'un informe anual que continga els nivells d'impacte detectats durant l'aplicació del pla de vigilància ambiental, l'eficàcia observada de les mesures correctores, la correcció de l'estudi d'impacte ambiental en cas de ser necessari, així com el perfeccionament i les adaptacions del pla de vigilància a les noves situacions.  
  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu Reglament i de l'article 24 de la Llei 10/2004, de 9 de desembre, de la Generalitat, del Sòl no Urbanitzable i la seua modificació arreplegada en la Llei 14/2005, de 23 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana i en les altres disposicions que se li apliquen.  
3. L'article 16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'Avaluació d'Impacte Ambiental.  
Per tot això, i fent ús de les facultats legalment establides, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'instal·lació solar fotovoltaica en el terme municipal de Bolbaite (València), promogut per l'Ajuntament de Bolbaite, sempre que este es desenrotlle d'acord amb les previsions de l'estudi d'impacte ambiental i les condicions i modificacions establides a continuació:  
  
1. Haurà de respectar-se l'amplària legal de la via pecuària carrerada Real d'Almansa que travessa la instal·lació en sentit OE-E, i no permetre cap tipus d'actuació en eixa superfície, ni l'execució de tanques o bardisses a menys d'1 metre de la línia exterior que delimita la via pecuària.  
2. A l'hora de realitzar en la instal·lació camins interiors de servici, haurà de respectar-se la normativa municipal relativa al viari municipal.  
3. Haurà d'evitar-se l'ús de lloses corregudes de formigó, de manera que els panells s'adopten a la topografia original del terreny i s'eviten moviments de terra.  
4. En les zones on es pretén realitzar moviment de terres, s'hauran d'estabilitzar els talussos per mitjà de la construcció de murs de maçoneria, d'acord amb les característiques de les parcel·les agrícoles de la zona, i evitar, a més, la generació de processos erosius en una zona amb un risc d'erosió elevat. S'haurà, a més, de mantindre la vegetació en límits i ribassos.  
5. No s'ocuparà la zona de policia dels barrancs que es localitzen pròxims a la instal·lació, i es prohibix qualsevol alteració d'este espai, mentres no es justifique la necessitat de realitzar una actuació concreta i es dispose de l'autorització de l'organisme de conca.  
6. S'haurà de respectar les limitacions legalment establides en el Reglament de Línies d'Alta Tensió, de 28 de novembre de 1968, per a la instal·lació de la línia elèctrica de 132 kV.  
7. S'haurà de respectar les limitacions legalment establides en el Reial Decret 263/2008, de 22 de febrer, pel qual s'establixen mesures de caràcter tècnic en línies elèctriques d'alta tensió, a fi de protegir l'avifauna.  
8. Se senyalitzaran els conductors de les línies per mitjà d'elements salvaocells cada 10 metres lineals, com a mínim, distribuïts a portell en els tres conductors, de manera que en un mateix conductor se situen cada 30 metres.  
9. Haurà d'incloure's aïllaments en els suports per a evitar l'electrocució d'avifauna.  
10. S'evitarà la plantació de la tanca arbustiva al costat de la tanca perimetral, per a evitar la col·lisió d'aus que puguen eixir entre la vegetació en direcció a la tanca.  
11. S'haurà de disposar d'informe favorable de l'Ajuntament de Chella relatiu al tram del traçat de la línia elèctrica que travessa en part eixe terme municipal.  
12. S'haurà de presentar, a l'any de la posada en marxa de la instal·lació i davant d'esta Direcció General, un informe basat en el pla de vigilància ambiental, en què s'incloga els nivells d'impacte detectats, l'eficàcia observada de les mesures correctores, la correcció de l'estudi d'impacte ambiental en cas de ser necessari, així com el perfeccionament i les adaptacions del pla de vigilància ambiental a les noves situacions.  
13. S'haurà de disposar d'informe favorable de la Conselleria de Cultura i Esport d'acord amb el que establix la Llei 4/1998, de Patrimoni Cultural Valencià.  
  
Segon  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Tercer  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
  
València, 20 de maig de 2009.- La directora general de Gestió del Medi Natural: M.ª Ángeles Centeno Centeno»  
  
València, 19 de setembre de 2012.- El director general d'Avaluació Ambiental i Territorial: Juan Giner Corell.